**»POT PO PASTORALNEM ROBU«**

Meditacija za dekanijsko konferenco, september 2021

Pripravil: Sebastjan Likar

Evangelist Luka nam za prvi septembrski dan predstavlja pravi *spekter* Jezusovega pastoralnega učenja in dela (prim. Lk 4,38–44). Uči v kafarnaumski shodnici, ozdravi Simonovo taščo in druge bolnike, poleg naštetega pa še izganja hude duhove. Po delu je potreben trenutek samote, a že kmalu je za njim množica, ki ga tako ali drugače potrebuje. Takrat jo celo zavrne in Bog ve, čemu tako na hitro *svoboden* odide, ker je poslan tudi k drugim. Najprej si bo izbral sodelavce, učence, ki bodo *poslani* v prav poseben *apostolat*. Da bodo v njegovem imenu učili ljudstvo o resnici tega in še bolj *onega* sveta; torej, da bodo (so)delovali z Božjim Duhom. Učili, ozdravljali, se posvečevali. In kdaj tudi s kakšno *trdo* besedo povedali to, kar je prav.

Kakšna podobnost je v tem *Jezusovem delavniku* z našim pastoralnim delom! Pred nami je *novo leto*; leto mnogih neznank in negotovosti. Leto, ki gotovo ne bo prizanašalo tudi z neuspehi, a toliko smo se že v preteklih mesecih morali kar nekako *prisiljeni z močno roko* naučiti, kdo je Gospodar časov. Morda pa nam bo vse pomagalo tudi k zdravi ponižnosti, da bomo res samo *sejalci*, rast bo pa dajal tisti, v čigar imenu delujemo.

Pastoralno delo mora biti pravzaprav *hoja po robu*. Ko se od Malega Triglava vzpenjaš proti cilju svoje *ture*, je na obeh straneh prepad, in kljub dobro varovani planinski poti moraš, velikokrat v gneči takih in še bolj drugačnih *pristopnikov*, še kako paziti, kam stopiš. Greš naprej. Ne na levo ne na desno. Malce tudi tvegaš, vsak naslednji korak je drugačen od prejšnjega, vsak korak je tudi garanje, vsak korak je svojstven izziv, in še na cilju je morda *megleno*. Pa vendar greš naprej!

V novem pastoralnem letu spet začenjamo voditi Božje ljudstvo, še posebej veroučence, po negotovi in nepoznani poti proti cilju. Prepadi so levo in desno, mi pa se bomo morali držati označene in uhojene poti. Ker je ta tudi najvarnejša. Zavedajmo se odgovornosti, da smo *vodniki* in da moramo predvsem *mi* dobro poznati pot. Ob obilici dela in pri raztresenih mislih se hitro lahko zgodijo nesreče.

Verjetno bomo največ storili za vse, ki so nam zaupani, če bomo najprej spreminjali in spreobračali sami sebe. Če bomo to, kar smo, in če bomo, seveda v skladu z milostjo, ki nam bo dana, storili vse, kar je moč storiti. Ne pozabimo, da pripadamo eni, sveti, katoliški in apostolski Cerkvi pod vodstvom Petrovega naslednika. To je za nas *uhojena* in prava pot, čeprav ima prepade tako na levi kot na desni.

Pri vztrajnem vodenju ne pozabimo tudi, da mnogi ne zmorejo vseh *tur* in da je treba včasih tudi nekoliko prilagoditi hitrost. Saj veste, nekateri so *rojeni pod Triglavom, pa nikdar niso bili v njegovem kraljestvu.* Glede na to, da nimamo več *širnih* množic, bomo gotovo v prihodnje morali gledati in še bolj paziti na – posameznika.

Naj nas pri pastoralnem delu podpira zgled našega Odrešenika, ki je *vsem postal vse*, zatecimo pa se vsaj s kakšnim vzklikom veselja ali vzdihom ob teži križa tudi k sv. Jožefu, ki ga v tem letu posebej častimo. In glede na *strmo* pot, ki je pred nami, ne bo odveč njegova očetovska priprošnja. Drugače povedano: v Cerkvi je on vedno preizkušen in dober vodnik pri vzpenjanju proti cilju!